REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/143-15

15. jun 2015. godine

B e o g r a d

**Z A P I S N I K**

**SA 22. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA ODRŽANE 7. APRILA 2015. GODINE**

Sednica je počela u 9.30 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić-Stošić, Zlata Đerić, Slobodan Perić, Dubravka Filipovski, Vladica Dimitrov, Ljibuška Lakatoš, Stefana Miladinović, Olena Papuga i Elvira Kovač, članovi Odbora.

Sednici nisu prisustvovali članovi Odbora: Milanka Jevtović-Vukojičić, Suzana Šarac, Aida Ćorović, Vera Paunović, Biljana Hasanović-Korać i Sulejman Ugljanin.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Odluka o javnom slušanju na temu rada i funkcionisanja nacionalnih saveta nacionalnih manjina;
2. Razno.

Članovi Odbora su jednoglasno PRIHVATILI predloženi Dnevni red.

Pre prelaska na rad o utvrđenom Dnevnom redu, predsednik Odbora je stavio na glasanje zapisnik sa 17. sednice Odbora. Odbor je jednostlasno USVOJIO zapisnik sa 17. sednice Odbora.

**PRVA TAČKA DNEVNOG REDA:** Odluka o javnom slušanju na temu rada i funkcionisanja nacionalnih saveta nacionalnih manjina.

Predsednik Odbora je podsetio članove Odbora da je Planom rada Odbora za 2015. godinu predviđeno da ćemo, u saradnji sa Misijom OEBS-a u Srbiji, organizovati javno slušanje na temu funkcionisanja saveta nacionalnih manjina. Znamo da su konstituisani novi sazivi nacionalih saveta, a cilj je da putem ovog javnog slušanja uspostavimo saradnju sa njima, da razmotrimo pitanja koja se odnose na njihov rad i funkcionisanje, probleme koji postoje i potrebu za daljim izmenama i dopunama zakona. Predložio je da se Javno slušanje održi 17. aprila 2015. godine u 12 časova u Maloj sali u zgradi Narodne skupštine u ul. Kralja Milana br. 14. Na javno slušanje bi bili pozvani predstavnici nacionalnih saveta nacionalnih manjina, a doći će i šef Misije OEBS-a u Srbiji Piter Burkhard koji je izrazio želju da bude prisutan i da se obrati učesnicima. Predložio je da se pozovu predstavnici svih lista koje su ušle u nacionalne savete, predstavnici Ministarstva državne uprave i lokalne samouprave, Ministarstva kulture i informisanja i Ministarstvo prosvete, nauke i tehnološkog razvoja. Predsednik Odbora je istakao da je Vlada Repubulike Srbije nedavno donela odluku kojom je obrazovala Savet za nacionalne manjine i za predsednika tog saveta je imenovan premijer Aleksandar Vučić, pa će poziv biti upućen i tom savetu. Takođe, pozvaćemo Republički sekretarijat za zakonodavstvo jer je on nadležan za pripremu propisa o službenoj upotrebi jezika i pisama, a biće naravno pozvani i predstavnici Kancelarije za ljudska i manjinska prava, Zaštitnika građana, Poverenika za zaštitu ravnopravnosti, Poverenika za informacije od javnog značaja i zaštitu podataka o ličnosti, nevladinih organizacija koje se bave zaštitom prava nacionalnih manjina. S obzirom da nije bilo drugih predloga, predsednik Odbora je stavio na glasanje Predlog odluke o javnom slušanju. Članovi Odbora su jednoglasno usvojili

O D L U K U

da se 17. aprila 2015. godine, u Maloj sali u zgradi Narodne skupštine u ul. Kralja Milana br. 14, održi javno slušanje na temu: Rad i funkcionisanje nacionalnih saveta nacionalnih manjina.

**DRUGA TAČKA DNEVNOG REDA**: Razno

**Predsednik Odbora** je podsetio članove Odbora da će se sutra održati sednica Odbora u formi okruglog stola povodom obeležavanja Svetskog dana obeležavanja Roma, kao i da će Odbor 22/23. aprila 2015. godine održati sednicu van sedišta u Sjenici.

Sednica je zaključena u 9.50 časova.

SEKRETAR ODBORA PREDSEDNIK ODBORA

Rajka Vukomanović Meho Omerović